  Майя Бывальцева Удмуртиын йӧл поттонэз будэтонлы субсидиос басьтон понна куриськонъёсты кутыны кутскизы. Кызьы веразы элькунысь гурт возёсъя но сиён-юонъя министерствоысь кивалтӥсьёс муниципалитетъёслэн тӧроосыныз ортчем кенешонын, «2020-тӥ арлы миллион тонна йӧл» программая коньдон басьтон понна куриськонъёсты 7-тӥ гудырикошконозь сётыны кулэ. Субсидиос гидъёсты выльдыны, озьы ик выльёссэ пуктыны висъяськозы. Кылсярысь, выль гид пуктыса, пудо йырез 25 процентлы будэто ке — одӥг пудо инты понна 50 сюрс манет, гидэз выльдон дыръя — одӥг пудо интылы 25 сюрс манет. Озьы ик одӥг инты понна 10 сюрс манет басьтыны быгатозы пудо йырез йылэтытэк гидэз выльдон дыръя. Куриськонъёсты дырыз дыръя сётэм возёсъёслы 248 миллион манет висъялозы, со пӧлысь 158 миллионэз — кылем арысь кылем объектъёслы. Элькунысь гурт возёсъя но сиён-юонъя министерство ивортэмъя, али Удмуртиын 96 гидъёс выльдӥсько но пуктӥсько. Кылем арен ӵошатыса, со 20 процентлы тросгес. Кылсярысь, кылем арняе Дэбес ёросын выль гидэз усьтӥзы. 7-тӥ гудырикошконозь куриськон сётыны вуттымтэ возёсъёс ар пумозь вазиськыны быгатозы на. Соослы субсидиос сётозы таяз арын коньдэтысь ватсаса уксё висъязы ке, яке 2018-тӥ арлы коньдэтэз кылдытыку лыдэ басьтозы. Тегъёс: Удмуртия гуртвозёс йӧл коньдон гуртвозёсъяминистерство  